Politiet leder efter to gerningsmænd, som på overvågningsbilleder kan ses ankomme til stedet.

Boreplatformen hos M.A.R.S. har været udsat for hærværk for flere hundrede tusinde kroner. Det omfattende hærværk er blevet begået på den 110 meter lange platform Veslefrikk B, som ligger hos Modern American Recycling Services Europe (M.A.R.S.) i Frederikshavn. Til Kanal Frederikshavn oplyser politikommissær og leder af Efterfosningscenter Frederikshavn, Peter Skovbak, at de to gerningsmænd har begået groft hærværk. De besøgte flere dæk og lokaler i de næsten fire timer, de opholdte sig på stedet - nærmere præcis fra lørdag den 24. september kl. 23:00 til søndag den 25. september kl. 03:00. Der er blandt andet ødelagt fladskærme, elektronikudstyr, en dyr kaffeautomat, reoler, vinduer, spejle, vaskemaskiner og skriveborde. Flere steder er der smidt ting ud over gulve. Næsten intakt M.A.R.S. er endnu ikke for alvor begyndt at genanvende Veslefrikk B, som ellers var planen, at man skulle, inden den næsten intakte platform fik uventede gæster på besøg. - Vi håber, at der er folk, som kan hjælpe os med opklaringen. Der må være nogen, som har kendskab til dette grove hærværk, siger politikommissær Peter Skovbak. Politiet træffes på 1-1-4.